钦定古今图书集成/明伦汇编/氏族典/第205卷 > 高斯得
## 钦定古今图书集成/明伦汇编/氏族典/第205卷 > 高斯得

按《宋史高斯得传》：“斯得，字不妄，利州路提点刑狱，知
沔州，稼之子也。中成都路转运司试，补入太学。绍定
二年，举进士，授利路观察推官。越二年，辟差四川茶
马干办公事。李心传修《国朝会要》，辟为检阅文字。端
平二年九月，稼死事于沔。时元兵屯沔，斯得日夜西
向号泣，潜行至其地，得稼遗体，奉以归。服除而哀伤”
不已，无意仕进。心传方修《四朝史》，辟为史馆检阅，寻
迁史馆校勘，又迁军器监主簿。时丞相史嵩之柄国，
斯得乞择才并相，由是迕嵩之意。迁太常寺主簿，仍
兼史馆校勘。时斯得叔父定子以礼部尚书领史事，
嵩之使其党言“叔父兄子不可同朝”，以斯得添差通
判绍兴府。淳熙二年，《四朝帝纪书》成，上之。逾年，添差
通判台州。杜范入相，召为太常博士，迁秘书郎。群憸
合力排摈，斯得遂求补外。于是差知严州，迁浙东提
点刑狱，改江西转运判官，移湖广提点刑狱，加直秘
阁、湖南转运判官，改尚右郎官，未至，改礼部郎中。上
疏极论时事。改权左司，力辞，内批兼侍立修注官，监
察御史萧泰来论罢。逾年，以直宝文阁知泉州，力辞，
迁福建路计度转运副使。董槐入相，召为司农卿。程
元凤入相，改秘书监。丁大全入相，监察御史沈炎论
斯得以闽漕交承钱物，下郡吏天府，榜死数人。先是吴自性之狱，高铸为首恶黥配广州，捐资免行，至是
为相府监奴，嗾炎发其端，京尹顾岩傅会其狱，安吉
守何梦然奉行其事，陵铄甚至，斯得不少挫，竟无所
得。大全既谪，朝廷罪其委任非人，遂斩铸。斯得既拜
浙西提点刑狱之命，炎，浙西人，泣于上前乞更之。移
浙东提举常平。命下，给事中章鉴缴还，斯得杜门不
出。度宗即位，召为秘书监，又论罢。复迁秘书监，擢起
居舍人兼国史院编修官、实录院检讨官兼侍讲，权
工部侍郎。元军下襄阳，斯得疏论言事，最为切要，帝
嘉纳。迁工部侍郎。屡求补外，以显文阁待制知建宁
府。度宗崩，陈直中入相，以权兵部尚书召，擢翰林学
士、知制诰兼侍读，进端明殿学士、签书枢密院事兼
知政事、同提举编修。参《敕令》及《经武要略》。台谏徐直
方等四人论似道误国之罪，乞安置岭表，簿录其家。
丞相留梦炎庇护似道，止令散官居住，且谓簿录扰
及无辜。斯得谓：“散官则安置，追降官，分司则居住，祖
宗制也。”梦炎语塞，梦炎乘间直罢去。平章事王爚、监
察御史俞浙并罢。斯得所著有《诗肤说》《仪礼合抄》，增
损刊正《杜佑通典》《徽宗长编》《孝宗系年要录》《艸堂文
集》行世。